ไอซีทีเพิ่งตื่นกำหนดสเปกไทยคม6
โพสต์ทูเดย์ &#8212; ไอซีที เดินหน้ากำหนดสเปกไทยคม 6 ควบคู่รออัยการตีความว่าเช่าดาวเทียมต่างประเทศได้หรือไม่
25 ก.ย. 2552

โพสต์ทูเดย์ — ไอซีที เดินหน้ากำหนดสเปกไทยคม 6 ควบคู่รออัยการตีความว่าเช่าดาวเทียมต่างประเทศได้หรือไม่
นายธานีรัตน์ ศิริปะชะนะ รองปลัดกระทรวงเทคโนโลยีสารสนเทศและการสื่อสาร (ไอซีที) ในฐานะประธานคณะกรรมการพิจารณารายละเอียดคุณสมบัติการใช้งานดาวเทียม เปิดเผยว่า การประชุมครั้งแรกในวันที่ 24 ก.ย.ที่ผ่านมา ได้มีการหารือถึงการกำหนดรายละเอียดคุณสมบัติ (สเปก) การสร้างดาวเทียมดวงใหม่ หรือไทยคม 6 ขึ้น เพื่อดำเนินการแบบคู่ขนาน ระหว่างที่กระทรวงไอซีทีอยู่ระหว่างศึกษาและหาแนวทางแก้ไขปัญหาดาวเทียมไทยคม 1 และ 2 ที่กำลังจะถูกปลดระวางภายในกลางปี 2553
คณะกรรมการชุดดังกล่าวตั้งขึ้นหลังจากที่บริษัท ไทยคม ผู้ให้บริการดาวเทียมไทยคม และไอพีสตาร์ ได้มีหนังสือถึงกระทรวงไอซีที ยื่นข้อเสนอเช่าใช้ดาวเทียมต่างประเทศแทนการสร้างดาวเทียมดวงใหม่ เนื่องจากมีข้อจำกัดเรื่องงบลงทุน ซึ่งคณะกรรมการ ประกอบด้วย ตัวแทนจากกระทรวงกลาโหม กระทรวงมหาดไทย บริษัท ทีโอที กสท โทรคมนาคม และนักกฎหมาย 
นายธานีรัตน์ กล่าวว่า สัปดาห์ที่ผ่านมากระทรวงไอซีทีได้ทำหนังสือถึงสำนักอัยการสูงสุด เพื่อให้พิจารณาถึงข้อเสนอจากบริษัท ไทยคม ว่าจะสามารถเช่าดาวเทียมได้หรือไม่ เนื่องจากสัญญาสัมปทานที่ทำขึ้นตั้งแต่ปี 2534 ระบุว่า เอกชนผู้ได้รับสัมปทานจะต้องทำการสร้างดาวเทียมดวงใหม่พร้อมกับดาวเทียมสำรองเท่านั้น ไม่ได้ระบุถึงการเช่าใช้ดาวเทียมต่างประเทศหรือการประมูล และทรัพย์สินจะต้องตกเป็นของรัฐหลังจากอายุสัญญาสิ้นสุดลง
ทั้งนี้ ภาครัฐในฐานะเจ้าของสัมปทานต้องดำเนินการ ไม่ว่าอัยการจะตีความอย่างไร เนื่องจากการสร้างดาวเทียมดวงใหม่ต้องใช้ระยะเวลาสร้าง 34 ปี อย่างไรก็ตาม กระทรวงไอซีทีก็คำนึงถึงการดำเนินธุรกิจของเอกชน และพร้อมสนับสนุน แต่กระบวนการตามสัญญาต้องเป็นไปตามสัญญาที่ทำไว้ ส่วนกรณีที่ไทยคมจะเข้าร่วมประมูลดาวเทียมดวงใหม่เพื่อนำมาวางในตำแหน่งวงโคจรเดิมนั้น ถือเป็นนโยบายทางธุรกิจของภาคเอกชนส่วนจะการดำเนินการได้หรือไม่ก็ต้องพิจารณาตามสัญญาสัมปทานที่ทำไว้เช่นกัน
ขณะที่ไทยคมระบุว่า การจะเลือกแนวทางใดคงต้องรอการพิจารณาร่วมกับไอซีทีอีกครั้ง ว่าจะเห็นชอบให้ แก้ไขสัญญาสัมปทานตามที่ร้องขอหรือไม่ ซึ่งบริษัทพร้อมปฏิบัติตาม แม้จะเห็นว่าการเช่าดาวเทียมเป็นทางเลือกที่ดีที่สุด เพราะหากมีการลงทุนสร้างดาวเทียมใหม่ ต้องใช้เม็ดเงินไม่ต่ำกว่า 400 ล้านเหรียญสหรัฐ สำหรับดาวเทียมใช้งานลักษณะแบบไอพีสตาร์ ส่วนดาวเทียมทั่วไป ใช้เงินไม่ต่ำกว่า 200 ล้านเหรียญสหรัฐ